దూకుడు పెంచిన సెబీ!
-  సీఐఎస్‌ పథకాలు, డీమ్డ్‌ ఇష్యూలపై కన్నెర్ర
-  రూ.55,000 కోట్ల సొమ్ము రికవరీకి చర్యలు
-  2500 అటాచ్‌మెంట్‌ నోటీసులు జారీ
ముంబయి: నిబంధనలకు వ్యతిరేకంగా వివిధ 'డబ్బు పూలింగ్‌ పథకాల' ద్వారా నిధులను సమీకరించిన సంస్థలపై మార్కెట్‌ నియంత్రణ సంస్థ 'సెబీ' కొరడా జులిపించేందుకు సిద్ధమవుతోంది. వివిధ పథకాల ద్వారా అధికంగా నిధులను సమీకరించి మదుపరులకు బకాయి పడిన సంస్థల నుంచి దాదాపు రూ.55,000 కోట్ల మేర సొమ్మును తిరిగి రాబట్టేందుకు గాను సెబీ చర్యలను మొదలు పెట్టింది. ఆయా సంస్థలకు విధించిన జరిమానాలతో పాటు మదుపరులకు సొమ్మును తిరిగి రాబట్టేందుకు గాను 2013లో సెబీకి సర్కారు అధికారాలను కట్టబెట్టింది. దాదాపు రూ.55,015 కోట్ల సొమ్మును రాబట్టేందుకు గాను సెబీ 900 కేసుల్లో చర్యలు చేపట్టింది. వీటిలో రూ.52,912 కోట్ల సొమ్ము 'కలెక్టివ్లి ఇన్వెష్ట్‌మెంట్‌ స్కీం' (సీఐఎస్‌)లు, డీమ్డ్‌ పబ్లిక్‌ ఇష్యూలకు సంబంధించినవ కేసులే ఉన్నాయి. వీటికి తోడు మరో రూ.47 కోట్ల రూపాయలు పెనాల్టీల రూపంలో రావాల్సి ఉంది. వీటిలో మొత్తం 207 కేసులు ఇప్పటికే పూర్తయ్యాయి. వీటి ద్వారా సెబీ ఇప్పటి వరకు దాదాపు రూ.250 కోట్ల నిధులను తిరిగి రాబట్టగలిగింది. పరిశీలనలో ఉన్న కాలంలో సెబీ మొత్తం 2,500 అటాచ్‌మెంట్‌ నోటీసులను జారీ చేసింది. ఈ కేసుల్లో చిక్కుకున్న ఎక్కువ సంస్థలు అధిక మొత్తంలో రాబడిని ఇస్తామంటూ పెట్టుబడి దారులను మోసం చేస్తూ నిధులను సమీకరించిన వారే కావడం విశేషం. ఈ సంస్థల నుంచి సొమ్మును రికవరీ చేసేందుకు గాను సెబీ బకాయిపడిన సంస్థలు, వ్యక్తుల ఆస్తులను, బ్యాంక్‌, డిమాట్‌ ఖాతాలను అటాచ్‌ చేసింది. రికవరీ ప్రక్రియలో భాగంగా సంస్థ ఆయా సంస్థల షేర్లను 744 ట్రేడింగ్‌ సెషన్లలో వీటిని విక్రయించి రూ.11 కోట్లను సమీకరించింది.
మీ స్నేహితులకు రికమెండ్ చెయ్యండి